দোলের দিনেও শহরে ট্যাক্সি চালকের দাদাগিরি। মিটারে কারচুপি নিয়ে বচসার জেরে মহিলা ও দুই শিশুকে জোর করে ট্যাক্সি থেকে নামিয়ে দিলেন চালক। মহিলার দায়ের করা অভিযোগের ভিত্তিতে গ্রেফতার করা হয়েছে ট্যাক্সি চালককে। দুই মেয়েকে নিয়ে রবিতীর্থে বসন্তোত্সবে যোগ দিতে গিয়েছিলেন আনন্দপুরের  বাসিন্দা বছর পঁয়ত্রিশের মহিলা। ফেরার পথে ট্যাক্সিতে ওঠেন তিনি। কিন্তু ট্যাক্সি কিছু দূর এগোতেই তাঁর সন্দেহ হয় মিটারে কারচুপি রয়েছে। চালককে সেকথা বলতেই বচসা বেধে যায়। ক্রমশই রুদ্রমূর্তি ধারণ করেন চালক। মহিলাকে অশ্রাব্য গালিগালাজ করতে থাকেন। কিন্তু দমে না গিয়ে  রুখে দাঁড়ান মহিলা। সার্জেন্টের কাছে নিয়ে যাওয়ার কথা বলতেই মহিলাকে শুনসান জায়গায় জোর করে নামিয়ে দেন চালক। তার আগে ছিনতাই করে নেন ৫০০ টাকা। কোনরকমে রুবি মোড় পর্যন্ত পৌছন ওই মহিলা। ট্রাফিক সার্জেন্টের কাছে অভিযোগ জানান তিনি। কসবা থানাতেও অভিযোগ দায়ের করেন । মহিলার অভিযোগের ভিত্তিতে কালিকাপুর থেকে গ্রেফতার করা হয়েছে অভিযুক্ত চালককে।